**A jelentkezés menete a középiskolával tanulói jogviszonnyal rendelkező felvételizők esetében**

Készült az [www.oktatas.hu](http://www.oktatas.hu) oldalon található tájékoztató alapján

Jelen tájékoztatóban összefoglaljuk a középfokú iskolába történő jelentkezés menetét azon tanulók számára, akik egy középiskola (8, 6 vagy 4 évfolyamos gimnázium, szakképző intézmény) tanulói, azonban jelentkezni szeretnének egy másik középiskolában induló képzésre. A tájékoztató csak az eljárás legfontosabb elemeit tartalmazza, részletesebb információkért tanulmányozzák az Oktatási Hivatal (a továbbiakban: Hivatal) ([www.oktatas.hu](https://www.oktatas.hu/)) honlapján a Köznevelés/Középfokú felvételi eljárás/Tájékoztató felvételizőknek/Felvételi a középfokú iskolákban a 2020/2021.tanévben menüpont alól letölthető tájékoztató kiadványunkat.

Amennyiben a tanuló jelenleg már középiskolába jár, úgy egy másik középiskolában való továbbtanulása **kizárólag átvétellel** történhet. Ennek módját és feltételrendszerét a „fogadó” középiskola igazgatója határozza meg. Bárhogy dönt is azonban a fogadó iskola, az eljárással kapcsolatos adminisztrációt (a felvételi lapok kitöltését, és beküldését) a jelentkezőnek, illetve a szülőnek **önállóan kell kezdeményeznie**.

* Amennyiben a „fogadó” középiskola igazgatója a KIFIR rendszeren kívül kívánja átvenni a tanulót, úgy maga szabja meg az átvétel követelményeit, pl. különbözeti vizsgákat, nyelvi szintfelmérőt írhat elő, és ezek eredménye alapján dönt az átvételről. Átvételre ebben az esetben a tanév során – tehát szeptember 1. és augusztus 31. között – bármikor sor kerülhet.
* Amennyiben azonban a középiskola igazgatója úgy határoz, az átvétel feltételéül szabhatja, hogy a jelentkező – az összes többi jelentkezővel azonos feltételek mellett – felvételizzen a középfokú felvételi eljárás keretében. **Jelen tájékoztatóban, a továbbiakban kizárólag ezt a lehetőséget részletezzük.**

Felhívjuk azonban a figyelmet arra, hogy a hatályos jogszabályok nem teszik lehetővé a már sikeresen teljesített évfolyamok megismétlését, kivéve az első évfolyam esetében és a középfokú iskola 9. évfolyama esetében. Középfokú iskolai tanulmányok folytatása esetén a sikeresen teljesített kilencedik évfolyam megismétlését az iskola igazgatója a tanuló, kiskorú tanuló esetén a szülő kérésére legfeljebb egy alkalommal akkor engedélyezheti, ha arra a gimnáziumi, szakgimnáziumi, szakiskolai nevelés-oktatásba való bekapcsolódás vagy másik szakképesítés megszerzésére irányuló tanulmányok folytatása vagy másik tanulmányi terület választása miatt van szükség. A 9/Ny nyelvi előkészítő évfolyam és a 9. évfolyam nem azonos évfolyamokat jelöl, tehát a tanulónak nem kell évfolyamot ismételnie ahhoz, hogy egy másik középiskolában a 9. évfolyamon folytathassa a tanulmányait.

A középfokú iskolák **2020. október 20-ig** nyilvánosságra hozták felvételi tájékoztatójukat és meghatározták tanulmányi területeiket, amelyekre a felvételi eljárás során jelentkezőket fogadnak. A tanulmányi területekről szóló információk és az intézmények felvételi tájékoztatói elérhetők a Hivatal honlapján a [KIFIR tanulmányi terület, felvételi tájékoztató és írásbeli vizsgahelyszín kereső](https://www.kir.hu/KIFIR2/TTJegyzekKereso/) linken. A tanulmányi területek leírása tartalmazza a felvételi kérelmek rangsorolási szempontjait is. Az egyes intézmények tanulmányi területeivel kapcsolatban további tájékoztatás az adott tanulmányi területet meghirdető intézmény felvételi tájékoztatójában olvasható, illetve közvetlenül intézménytől kérhető. Amennyiben a kiszemelt tanulmányi terület esetén a középiskola a felvétel feltételeként előírta a központi írásbeli vizsgát, úgy a jelentkezőnek **2020. december 4-ig** egyénileg kell jelentkeznie a vizsgára, közvetlenül az általa választott vizsgaszervező intézményben. A vizsgát bármely vizsgaszervező intézményben megírhatja, függetlenül attól, hogy a későbbiekben tervezi-e benyújtani a felvételi kérelmét az adott intézményben vagy sem. **Ez a jelentkezés csak az írásbeli vizsgára vonatkozik, nem tévesztendő össze a középfokú iskolákba való jelentkezéssel**, melynek határideje 2021. február 19. A központi írásbeli vizsgát szervező középiskolák jegyzékét a Hivatal közzétette a [honlapján](https://www.kir.hu/KIFIR2/TTJegyzekKereso/Home/VizsgaHelyszinKereso). A központi írásbeli vizsgákra **2021. január 23-án** kerül sor. A központi írásbeli vizsgákra vonatkozó részletes információk, a korábbi évek feladatsorai megtalálhatók a [Központi írásbeli feladatsorok, javítási-értékelési útmutatók](https://www.oktatas.hu/kozneveles/kozepfoku_felveteli_eljaras/kozponti_feladatsorok) oldalon.

**Intézményünk kizárólag a 6 évfolyamos képzésre jelentkezők számára szervez szóbeli felvételi vizsgát, ennek időpontja a Révai Miklós Gimnáziumban: 2021. február 27. (szombat) 8 óra, a pontszámuk alapján behívott diákok számára.**

Az egyéni jelentkezés során a jelentkezőknek, a KIFIR elektronikus adatlapkitöltő program egyéni jelentkezők számára létrehozott felületén kell előállítani a felvételi lapokat. A felület használatáról és a felület elérhetőségéről az **„Egyéni jelentkezés menete a 2020/2021. tanévben zajló középfokú felvételi eljárás során"** című cikkben tájékozódhatnak majd 2021 januárjában. A felvételi lapok a következők:

* **jelentkezési lap**: a jelentkezők ezen a lapon jelzik a középfokú iskolának a jelentkezési szándékukat. A jelentkezési lapon a tanuló személyes adatain kívül szerepelnek az általános iskolai tanulmányi eredmények, továbbá a tanuló itt tud egyéb információkat (pl. kollégiumi igény, az eddig tanult idegen nyelv) a középfokú iskolával közölni. Minden középfokú iskolába külön jelentkezési lapot kell benyújtani. A felvételi lejárás során tetszőleges számú iskola és tanulmányi terület megjelölhető.
* **tanulói adatlap**: a jelentkezők ezen a lapon hozzák a Hivatal tudomására, hogy mely intézmények mely tanulmányi területeire nyújtottak be jelentkezést. A tanuló személyes adatain kívül szerepel rajta az összes megjelölt tanulmányi terület, a tanuló által meghatározott sorrendben. Azt a tanulmányi területet kell előbbre sorolni, ahol szívesebben folytatná tanulmányait a jelentkező. A megjelölt iskolák a tanulói adatlapon feltüntetett sorrendet nem ismerhetik meg.

**A kinyomtatott és aláírt felvételi lapokat be kell küldeni a lapokon szereplő címre.** A felvételi lapok postára adását ebben az esetben a szülőnek önállóan kell elvégeznie, a postára adás határideje: **2021. február 19.**

A felvételi lapok aláírásáról részletes tájékoztató olvasható a Hivatal honlapján a **Köznevelés/Középfokú felvételi eljárás/Tájékoztató felvételizőknek/Tájékoztató a felvételi lapok aláírásáról**menüpontban. A tájékoztató részletesen ismerteti az aláírással kapcsolatos tudnivalókat. A tanuló felvételi lapjai a szülő/gyám aláírása nélkül a középfokú felvételi eljárás során nem fogadhatók el a tanuló jelentkezési szándékát képviselő dokumentumként. Amennyiben a különélő szülők a gyermek iskolájának, életpályájának megválasztása tekintetében nem tudnak megegyezni, úgy a köztük lévő vita eldöntése a gyámhatóság hatáskörébe tartozik, a Hivatal ezekben az ügyekben nem hozhat döntést. Hangsúlyozottan felhívjuk a figyelmet arra, hogy a szülők közötti megegyezés illetve a gyámhatósági döntés hiánya akadályozza a tanuló részvételét a felvételi eljárásban!

A felvételi vizsgák eredményei, tapasztalatai vagy egyéb információk alapján **2021. március 22-23-án** a tanulóknak lehetőségük van a tanulói adatlapon szereplő sorrend megváltoztatására, illetve új tanulmányi terület felvételére is, de utóbbira csak olyan középfokú iskolában, amely az eredeti tanulói adatlapon már szerepelt. **Az új tanulmányi terület felvételéhez az érintett középfokú iskolával történt előzetes egyeztetés is szükséges.** A változtatáshoz **módosító tanulói adatlapot** kell előállítani a KIFIR rendszerből melyet **2021. március 24-ig** meg kell küldeni a Hivatalba. A módosító adatlap előállítását és **a Hivatalhoz történő továbbítását** szintén a szülőnek kell elvégeznie.

A tanulói és módosító tanulói adatlapok feldolgozása után a Hivatal a 2021. április 9-ig iskolánként, azon belül tanulmányi területenként elküldi a jelentkezők listáját a középfokú iskoláknak. A középfokú iskola igazgatója rangsorolja a listán szereplő jelentkezőket, megadja az adott tanulmányi területre felvehető tanulók számát, és az így előálló rangsort **2021. április 14-ig** megküldi a Hivatalnak.

A Hivatal ezt követően **2021. április 23-ig** elkészíti, és a középfokú iskoláknak megküldi a hivatalos végeredményt (az egyeztett felvételi jegyzéket). A jegyzék elkészítése során a Hivatal a tanulói adatlapon a jelentkező által meghatározott sorrend, a középfokú iskola által meghatározott felvételi rangsor, valamint az adott tanulmányi területre felvehető létszám együttes mérlegelése alapján az adott jelentkezőnek egyetlen felvételi kérelmét nyilvánítja elfogadottnak, a többit elutasítja. A Hivatal a jelentkezőnek azt az adatlapon szereplő legalacsonyabb sorszámú felvételi kérelmét nyilvánítja elfogadottnak, amelyet az adott tanulmányi területet meghirdető iskola elfogadott, és a jelentkező a középfokú iskola által közölt felvehető tanulói létszámon belül van.

A felvételt hirdető középfokú iskola az egyeztetett felvételi jegyzék alapján, **2021. április 30-ig** megküldi a  
felvételről vagy az elutasításról szóló értesítést a jelentkezőnek (szülőnek), továbbá az általános iskolának. **Az iskola által meghozott döntés ellen jogorvoslattal lehet élni**, jogszabálysértésre vagy az intézmény belső szabályzatának megsértésére hivatkozással, melyet **az érintett középfokú iskola fenntartójához kell benyújtani**. A jogszabályok alapján a Hivatal az egyes intézmények felvételi eljárásának jogszerűségét, valamint az intézmények működésének törvényességét nem vizsgálhatja. A középfokú jelentkezést elutasító igazgatói határozattal szembeni jogorvoslati eljárásban a középfokú **intézmény fenntartója** jár el és hoz másodfokú döntést.

Amennyiben a tanuló nem nyer felvételt, vagy felvételt nyer, de nem kíván beiratkozni a számára felvételt biztosító iskolába, úgy a rendkívüli felvételi eljárás során (**2021. május 10-től – augusztus 31-ig**) – egyénileg, közvetlenül az általa választott középfokú iskolában való jelentkezéssel, egyeztetéssel kérheti felvételét bármely olyan középfokú iskolába, amelynek az általános felvételi eljárás lezárulása után maradtak üres férőhelyei.

A középfokú felvételi eljárással kapcsolatban további tájékoztatást olvashatnak az alábbi oldalakon:

* Felvételi a középfokú iskolákban a 2020/2021. tanévben
* Tájékoztató az egyéni jelentkezés menetéről a 2020/2021. tanévben zajló középfokú felvételi eljárás során
* [Tájékoztató a központi írásbeli vizsgákról](https://www.oktatas.hu/kozneveles/kozepfoku_felveteli_eljaras/tajekoztato_felvetelizoknek/kozepfoku_beiskolazas_rendje)
* [Tájékoztató a sajátos nevelési igényű jelentkezőknek](https://www.oktatas.hu/kozneveles/kozepfoku_felveteli_eljaras/tajekoztato_felvetelizoknek/sni_tanulok_reszvetele)
* [Tájékoztató a felvételi lapok aláírásáról](https://www.oktatas.hu/kozneveles/kozepfoku_felveteli_eljaras/tajekoztato_felvetelizoknek/tajekoztato_felveteli_lapok_alairasa)
* [Adatvédelmi tájékoztató a középfokú felvételi eljárás során kezelt személyes adatokról](https://www.oktatas.hu/kozneveles/kozepfoku_felveteli_eljaras/tajekoztato_felvetelizoknek/adatvedelmi_tajekoztato)